
Jász-Nagykun-Szolnok vármegye szántóföldi növénytermesztésének területi gazdasági elemzése

Kulcsszavak: Jász-Nagykun-Szolnok vármegye; szántóföldi növény; termésátlag; termelési költség; nyereség
A kutatásom fő kérdései közé tartozott, hogy Jász-Nagykun-Szolnok vármegye területén hogyan változtak az egyes szántóföldi növényeknek a betakarított területe, terméseredménye és az általuk elérhető gazdasági eredménye. Célként tűztem ki, hogy a vármegye területén kielemezzem a öt legnagyobb arányba termesztett szántóföldi növényt és a kapott eredmények alapján következtetéseket és javaslatokat tegyek a fenntartható gazdálkodásra vonatkozóan.
Kutatási munkám során a Központi Statisztikai Hivatal, az Agrárközgazdasági Intézet Weboldalának adatait, valamint személyes megkeresésre a Jász-Nagykun-Szolnok Vármegyei Kormányhivatal Agrár- és Vidékfejlesztést Támogató Főosztály Mezőgazdasági és Vidékfejlesztési Normatív Támogatások Kérelemkezelési Osztályának vezetőjétől megkapott fajlagos támogatási összegeket tartalmazó adatbázisát használtam fel.
Az alap adatokból (időben közel azonos) termelési időszakokat hoztam létre. Az időszaki csoporthoz tartozó értékek átlaga képzeték az időszakhoz rendelt értéket. Az időszaki csoportok lehetővé tették, hogy konklúziókat vonjak le a nyers adatokból a termésterületeket, a terméseredményeket és a jövedelemezőséget illetően. A 2022-es évet egy külön vizsgálati csoportba helyeztem, melyet az aszályos időszak és a kiugró felvásárlási árak indokoltak. A rendelkezésre álló adatok alapján Excel program segítségével átlagokat számoltam és táblázatos, valamint diagrammos kimutatásokat készítettem, melyeket kellő alapossággal elemeztem.
Az kutatásom során megállapítottam, hogy a vármegye öt legnagyobb arányban termesztett szántóföldi növénye: a búza, a napraforgó, a kukorica, az árpa és a repce. A búza betakarított területének jelentős csökkése figyelhető meg, azonban a napraforgóé egy folyamatosan növekvő tendencia mutat. Jelentős különbség mérhető a kettő kapásnövény esetében, ahol a napraforgó meghaladja a 2/3 arányt. A repce aránya országos viszonylatban is alacsony, amely véleményem szerint az éghajlati viszonyokra és termesztéstechnológiára vezethető vissza. Az árpa arányának kis mértékű növekedése feltételezhetően a kisebb kockázatvállalásra vezethető vissza.
Véleményem szerint a vármegye a vizsgált növények esetében a jelenlegi termesztéstechnológiákkal kezdi elérni a maximális terméshozamokat.
Ahhoz, hogy Jász-Nagykun-Szolnok vármegye a fenntartható szántóföldi növénytermesztés pályájára tudjon állni szükségesek a kutatási, fejlesztési és innovációs programoknak a támogatása.



